作者:呂巖
標題:絕句
內容:捉得金晶固命基，日魂東畔月華西。於中煉就長生藥，服了還同天地齊。莫怪瑤池訊息稀，只緣塵事隔天機。若人尋得水中火，有一黃童上太微。混元海底隱生倫，內有黃童玉帝名。白虎神符潛奼女，靈元鎮在七元君。三畝丹田無種種，種時須藉赤龍耕。曾將此種教人種，不解鉛池道不生。閃灼虎龍神劍飛，好憑身事莫相違。傳時須在乾坤力，便透三清入紫微。不用梯媒向外求，還丹只在體中收。莫言大道人難得，自是功夫不到頭。飲酒須教一百杯，東浮西泛自梯媒。日精自與月華合，有個明珠走上來。不負三光不負人，不欺神道不欺貧。有人問我修行法，只種心田養此身。時人若擬去瀛洲，先過巍巍十八樓。自有電雷聲震動，一池金水向東流。瓶子如金玉子黃，上升下降續神光。三元一會經年淨，這個天中日月長。學道須教徹骨貧，囊中只有五三文。有人問我修行法，遙指天邊日月輪。我自忘心神自悅，跨水穿雲來相謁。不問黃芽肘後方，妙道通微怎生說。肘傳丹篆千年術，口誦黃庭兩卷經。鶴觀古壇松影裡，悄無人跡戶長扃。獨上高峰望八都，黑雲散後月還孤。茫茫宇宙人無數，幾個男兒是丈夫。天下都遊半日功，不須跨鳳與乘龍。偶因博戲飛神劍，摧卻終南第一峰。朝遊北越暮蒼梧，袖裡青蛇膽氣粗。三入嶽陽人不識，朗吟飛過洞庭湖。趯倒葫蘆掉卻琴，倒行直上臥牛岑。水飛石上迸如雪，立地看天坐地吟。吾家本住在天齊，零落白雲鎖石梯。來往八千消半日，依前歸路不曾迷。蓮峰道士高且潔，不下蓮宮經歲月。星辰夜禮玉簪寒，龍虎曉開金鼎熱。東山東畔忽相逢，握手丁甯語似鐘。劍術已成君把去，有蛟龍處斬蛟龍。朝泛蒼梧暮卻還，洞中日月我為天。匣中寶劍時時吼，不遇同人誓不傳。偎巖拍手葫蘆舞，過嶺穿雲拄杖飛。來往八千須半日，金州南畔有松扉。養得兒形似我形，我身枯悴子光精。生生世世常如此，爭似留神養自身。精養靈根氣養神，此真之外更無真。神仙不肯分明說，迷了千千萬萬人。不事王侯不種田，日高猶自抱琴眠。起來旋點黃金買，不使人間作業錢。天涯海角人求我，行到天涯不見人。忠孝義慈行方便，不須求我自然真。莫道幽人一事無，閑中盡有靜工夫。閉門清晝讀書罷，掃地焚香到日晡。先生先生貌獰惡，拔劍當空氣雲錯。連喝三回急急去，欻然空裡人頭落。劍起星奔萬裡誅，風雷時逐雨聲粗。人頭攜處非人在，何事高吟過五湖。粗眉卓豎語如雷，聞說不平便放杯。仗劍當空千里去，一更別我二更回。先生先生莫外求，道要人傳劍要收。今日相逢江海畔，一杯村酒勸君休。龐眉鬥豎惡精神，萬裡騰空一踴身。背上匣中三尺劍，為天且示不平人。